《用元韵答李郎中》
宋代·王炎

何人唤得滕六应，遗我通宵银海明。
起来无以助清兴，铜瓶煮茗松风鸣。
恍疑拔脚尘寰外，玉田万顷无疆界。
苍官青士亦改容，高下瑶林相映带。
骑鲸人在日华东，晓踏天街无软红。
雪车冰柱堪著语，何止争雄郊岛中。
翩翩鹤氅凌风际，得句摇毫心自喜。
从渠春笋捧金荷，醉倒氍毹贪睡美。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。